5 หน่วยงานสังกัดกระทรวงแรงงานจังหวัดยะลา ขานรับนโยบาย "วันแพลน" บูรณาการ การทำงานร่วมกันเพื่อผู้ใช้
5 หน่วยงานสังกัดกระทรวงแรงงานจังหวัดยะลา ขานรับนโยบาย "วันแพลน" บูรณาการ การทำงานร่วมกันเพื่อผู้ใช้แรงงาน



นางสุจินดา บุญแอ แรงงานจังหวัดยะลา เปิดเผยว่า ในส่วนของกระทรวงแรงงานที่อยู่ในจังหวัดยะลา ซึ่งมี 5 หน่วยงาน ประกอบด้วย สำนักงานแรงงานจังหวัด , จัดหางานจังหวัด , สวัสดิการและคุ้มครองแรงงานจังหวัด , สำนักงานประกันสังคมจังหวัด และสถาบันพัฒนาฝีมือแรงงาน 24 ยะลา รัฐมนตรีว่าการกระทรวงแรงงาน พล.ต.อ.อดุลย์ 
แสงสิงแก้ว  รวมทั้งผู้บริหาร กระทรวงแรงงาน ต้องการให้มี "วันแพลน" คือ แผนเดียวกันทั้งหมด ทั้งในเรื่องการป้องกันและแก้ไขปัญหาการค้ามนุษย์ด้านแรงงาน กระทรวงแรงงาน ก็จะออกไปบูรณาการทำงานร่วมกัน ในเรื่องการเพิ่มคุณภาพชีวิตให้กับผู้ใช้แรงงานนอกระบบ สถาบันพัฒนาฝีมือแรงงาน จะเข้าไปพัฒนาฝีมือแรงงาน จัดหางานส่งเสริมรวมกลุ่มอาชีพ ประกันสังคม จะไปรณรงค์ให้กลุ่มแรงงานนอกระบบ เข้าสู่ระบบประกันตนตามมาตรา 40 ส่วนสวัสดิการและคุ้มครองแรงงาน ก็จะไปดูแลความปลอดภัย อาชีวะสิ่งแวดล้อม

 ทั้งนี้ กระทรวงแรงงานจังหวัดได้ประชุมทุกหน่วยงาน เพื่อเตรียมความพร้อมในการจัดวันแพลนให้เป็นแผนเดียวกัน โดยทุกหน่วยงานจะขานรับนโยบาย "วันแพลน" พร้อมกัน



ในส่วนที่กำลังดำเนินการร่วมกันอยู่ในขณะนี้ จะเป็นการเปิดศูนย์บริการเบ็ดเสร็จ (One Stop Service : OSS ) โดยมีจัดหางานจังหวัด เป็นหน่วยงานเจ้าภาพดำเนินการ ซึ่งจะต้องดำเนินการให้แล้วเสร็จตามระยะเวลาที่กำหนด ทั้งแรงงานต่างด้าวที่ยังไม่ได้พิสูจน์สัญชาติ และแรงงานต่างด้าวที่พิสูจน์สัญชาติแล้ว สำหรับกลุ่มแรงงานต่างด้าวที่ยังไม่ได้พิสูจน์สัญชาติ กลุ่มนี้นายจ้างจะมีลูกจ้าง 2-3 คนอยู่ในหมู่บ้าน ซึ่งทางกระทรวงแรงงาน มีบัณฑิตอาสาอยู่ในพื้นที่ก็จะช่วยเหลือไปเคาะประตูบ้าน ให้แรงงานที่ยังไม่พิสูจน์สัญชาติได้เร่งมาดำเนินการ เนื่องจากกลุ่มนี้จะต้องส่งไปพิสูจน์สัญชาติที่จังหวัดสงขลา ถ้าออกมาเร็ว แจ้งศูนย์ OSS เร็วเท่าใด ก็จะส่งไปพิสูจน์สัญชาติได้เร็วเท่านั้น ซึ่งโครงการเคาะประตูบ้าน เป็นหนึ่งโครงการที่จะร่วมกันดำเนินการที่ทางรัฐมนตรีว่าการกระทรวงแรงงาน ได้กำหนดไว้